Imagini noi cu Bontea, Dumitrescu și Scărlătescu la MasterChef. Au început filmările la Pro TV pentru noul sezon al show-ului care s-a difuzat pentru prima oară în urmă cu 12 ani. În ultima perioadă a fost scos din grila de programe.
Filmare actuală cu Bontea, Dumitrescu și Scărlătescu la MasterChef România. Jurații de la Pro TV așteaptă participanți în cadrul emisiunii culinare care urmează să revină în curând pe micile ecrane din țara noastră.
Cei trei bucătari au dezvăluit la jumătatea lunii aprilie că au semnat cu postul din Pache Protopopescu și acum au apărut noi imagini cu ei. De câteva zile rulează un promo în care chefii sunt personajele principale.
În timpul celor 30 de secunde îi îndeamnă pe pasionații de bucătărie să se înscrie în competiție. Foștii jurați de la Chefi la cuțite au lăsat de înțeles că sunt extrem de nerăbdători să fie din nou în fața concurenților.
„Ți-a fost dor de noi?”, este întrebarea pe care o adresează Florin Dumitrescu telespectatorilor, în promo-ul de la Pro TV. Juratul de la MasterChef România recunoaște că este încântat de această ipostază.
„Hai că ți-a fost, recunoaşte!”, completează Cătălin Scărlătescu. „Și nouă de tine! E timpul să îţi duci pasiunea la nivelul MasterChef. Acum ai unul, două, trei motive în plus ca să te înscri. Hai să îţi iei şorţul!”, spune Sorin Bontea.
Producătorii de la Pro TV au anunțat că au început înscrierile la MasterChef România. Doritorii trebuie să acceseze site-ul talent.protv.ro pentru a introduce datele personale și alte informații cerute pentru a participa la show.
Cei care doresc să primească șorțul, cel mai râvnit element din bucătăria oricărui român, nu au foarte multe de făcut. Chefii îi așteaptă pe toți la casting, fanii lor fiind extrem de nerăbdători să îi vadă din nou împreună.
Pe de altă parte, sunt și multe persoane care cred că formatul de la Pro TV nu va aduce audiență pentru că participanții sunt individuali și nu este vorba de o luptă între echipe. Jurații de la MasterChef vor fi pe 11 mai în Timișoara, 13-14 mai în Cluj-Napoca, 18-19 mai în București și 1-2 iunie în Iași.